Jesús Jericóre ea,
tii macãre tẽo taa nʉnʉa waaupi.
Tii macãre niiupi jĩcʉ̃ ca apeye paigʉ Zaqueo ca wãme cʉtigʉ,
Roma maquẽre wapa jee bojari maja wiogʉ.
Cʉ̃,
Jesúsꞌre ĩarʉgamiupi.
Ca emʉatigʉacã niima ĩigʉ,
bojoca paʉ cʉ̃ja ca niiro macã,
do biro tii ĩa eyotiupi.
To biri cʉ̃ja jʉguero ũmaa waa,
Jesúsꞌre ĩarʉgʉ,
cʉ̃ ca ametʉa waapa tabe pʉto ca niiricʉ yucʉgʉpʉ mʉacoaupi.
Jesús tii tabere ametʉa waagʉ,
emʉaro pee ĩa mʉene,
Zaqueore ĩari,
o biro cʉ̃re ĩiupi:
—Zaqueo,
yoari méé duwi dooya.
Mecʉ̃ra mʉ yaa wiira yʉ earucu —cʉ̃re ĩiupi Jesús.
To biro cʉ̃ ca ĩiro Zaqueo pea yoari méé duwi doo,
ʉjea niirique mena cʉ̃ yaa wiipʉ jʉocoaupi Jesúsꞌre.
Teere ĩarã,
niipetirã:
—Ñañarije ca tiigʉ yaa wiipʉ cãnigʉ waami —ĩi wede paiupa.
Jiro Zaqueo cʉ̃ yaa wiipʉ niigʉ,
wãmʉ nʉcã,
o biro ĩiupi Jesúsꞌre:
—Wiogʉ,
yʉ ca cʉorije niipetirore,
ca boo pacarãre decomacã yʉ tiicojorucu.
Jĩcãrãre yʉ ca jee dutijata,
bapari niirije cʉ̃jare yʉ tuene nemorucu —ĩiupi.
Jesús pea o biro cʉ̃re ĩiupi:
—Mecʉ̃ ati wii macãrãre cʉ̃ja ca ametʉarije ea.
Ani cãa,
Abraham pãramira niimi.
Yʉ,
Ca Nii Majuropeegʉ Macʉ̃a,
ca yairicarãre ama,
cʉ̃jare ametʉene,
tiigʉ doogʉ yʉ doowʉ —ĩiupi.